Et virvar af hænder langer ind over hinanden og anretter hurtigt og præcis hvide asparges fra Assens under varmelampernes hede skær.

- Rigtig godt arbejde, boys, lyder det opmuntrende fra den erfarne kok Thomas Pasfall.

Hans restaurant, Pasfall i Brandts Passage, er blevet til en arena for madkunstens gladiatorer for en aften. I aften skal vinderne af konkurrencen Bedst på Fyn nemlig findes.

I det modsatte ringhjørne står Jakob Spelum og Michelle Hemmes fra Restaurant HOS. Jakob Spelum har tidligere været souschef under Thomas Pasfall, da de begge arbejdede på Munkebo Kro.

De to skal bedømmes på fire retter hver af tre dommere, og derudover skal der også serveres til restaurantens betalende gæster.

Efter Thomas Pasfalls forret har fundet vej til gæsternes borde, smager Jakob Spelum på det, han er oppe mod.

- Jeg bliver kun en lille smule bekymret, siger Jakob Spelum drilsk til Thomas Pasfall.

De to kokke har et godt forhold til hinanden, og selvom de dyster i aften, er stemningen i køkkenet god. De to kokke giver hinanden modspil, og det er med til at højne niveauet, forklarer Thomas Pasfall. Men derudover er denne aften ikke meget anderledes end så mange andre.

- Mit succeskriterium er, at gæsterne kan lide maden. Vi prøver egentlig bare at skabe en god restaurantoplevelse, fortæller Thomas Pasfall.